**Festivalyje „Gaida 2024“ liko paskutiniai du koncertai: vienas jų – šį trečiadienį su elektroninės muzikos legenda Jeff Mills**

**Į Vilnių atvyksta legendinis elektroninės muzikos atlikėjas, Detroito techno scenos ikona Jeff Mills (JAV). Lapkričio 6 d. tarptautiniame aktualios muzikos festivalyje „Gaida“ jis surengs pasirodymą „Tomorrow Comes The Harvest“ su gyvos muzikos atlikėjais iš Prancūzijos: klavišininku, dainininku, aranžuotoju Jeanu-Philippe’u Dary ir perkusininku bei kompozitoriumi Prabhu Edouardu. Naujoje LVSO koncertų salėje rengiamame koncerte nuskambės šio kūrybinio projekto premjera Lietuvoje. Pastaraisiais dešimtmečiais Jeffas Millsas neapsiriboja vien tik elektronika: prodiuseris, didžėjus, kompozitorius kuria įspūdingus pasirodymus, kuriuose susipina muzika, šiuolaikinis menas, popkultūra, dizainas ir mokslinė fantastika, o jo koncertai su gyvos muzikos atlikėjais yra sulaukę pasaulinio pripažinimo ir nuolat kviečiami į svarbiausias koncertų sales bei festivalius.**

Praėjusiais metais Jeffo Millso pasirodymai „Tomorrow Comes The Harvest“vyko Hamburgo Elbės, Kelno ir Liuksemburgo filharmonijose, Londono „Barbican“ ir Amsterdamo „Muziekgebouw“ koncertų salėse, o šių metų turas prasidėjo gegužę Niujorke, po kurio sekė pasirodymai „Grand Théâtre de Genève“ Šveicarijoje, Paryžiaus „Parvis de la Défense“, Arlio „Theatre Antique“ Prancūzijoje ir kitur. Prieš koncertą Lietuvoje „Tomorrow Comes The Harvest“ suplanuotas Barselonos festivalyje „Jazztronica“, o po Vilniaus jo laukia koncertas garsiajame Antverpeno tarptautiniame menų centre „De Singel“.

Muzikinę karjerą Jeffas Millsas pradėjo Detroite devintajame dešimtmetyje, nuo 1992 m. muziką leidžia savo įkurtoje leidybinėje firmoje „Axis Records“. Pirmiausia Jeffas Millsas išgarsėjo kaip grupės „Underground Resistance“ narys sceniniu vardu „The Wizard“, vėliau ieškodamas naujų iššūkių persikėlė į Niujorką, dar vėliau – į Berlyną, kur buvo rezidentas garsiajame „Tresor“ klube, o po to – į Čikagą. Apie 2000-uosius jis pradėjo savo muziką sieti su kitomis meno formomis, kaip vaizdo menininkas surengė performansų ir parodų Londono „Southbank Centre“ ir „Barbican Centre“, Paryžiaus Pompidou centre ir „Cinémathèque Française“, šiuolaikinės kultūros centre CCCB Barselonoje. 2015 m. jis buvo pakviestas tapti reziduojančiu menininku Luvro muziejuje, kur sukūrė keturis pasirodymus, sujungusius muziką, kiną ir šokį. Tais pat metais jis subūrė elektroninės „jazz fusion“ muzikos grupę „Spiral Deluxe“. 2017 m. kaip Barbican centro reziduojantis menininkas pristatė inovatyvių konceptualių renginių „From Here to There“ seriją, kurioje elektroninė muzika buvo derinama su simfoniniu skambesiu ir kitomis meno formomis. Jeffas Millsas buvo pirmasis didžėjus, pradėjęs bendradarbiauti su klasikiniais orkestrais. Jis yra išleidęs apie 70 albumų ir daugybę singlų. 2007 m. jis buvo apdovanotas Prancūzijos vyriausybės Menų ir literatūros kavalieriaus ordinu („L’Ordre des Arts et des Lettres“), 2017 m. to paties ordino Karininko kryžiumi, pripažįstant jo nuopelnus menams.

Su Jeffu Millsu Vilniuje koncertuos Jeanas-Philippe’as Dary ir Prabhu Edouard. Dary yra klavišininkas, dainininkas, prodiuseris, aranžuotojas ir dainų autorius. Gimęs Prancūzijoje ir turintis Gajanos šaknų menininkas yra dirbęs su afrikiečių dainininkais, pasirodęs įvairiuose džiazo, regio, pop ir elektronikos projektuose. Pastaruosius 20 metų Dary daugiausiai dirbo su savo draugu Tony Allenu, jie įrašė aštuonis albumus su tokiais atlikėjais kaip Jeffas Millsas, Damonas Albarnas, TY ir Ernestas Ranglingas. Dary taip pat plėtoja savo projektus, kuriuose sujungia tradicinius Afrikos instrumentus su elektroniniais moduliniais sintezatoriais ir daugybe kitų klavišinių. „Tomorrow Comes The Harvest“ trio sudėtyje taip pat grojantis Prabhu Edouardas – indiškų šaknų turintis perkusininkas ir kompozitorius. Jis yra žinomo tablos meistro Pandit Shankar Ghosh mokinys ir yra laikomas vienu universaliausių savo kartos tablos atlikėjų. Atlikėjo kosmopolitiška prigimtis ir meilė eksperimentams jį paskatino megzti kūrybinius ryšius su menininkais iš įvairių pasaulio kampelių.

**Paskutiniai du Tarptautinio aktualios muzikos festivalio „Gaida“ koncertai: „Tomorrow Comes The Harvest“ su elektroninės muzikos legenda Jeff Mills (JAV), Jean-Philippe Dary (klavišiniai) ir Prabhu Edouard (perkusija) – lapkričio 6 d., o festivalį užbaigs „GRAMMY“ laimėtoja, garsi dainų autorė ir atlikėja Caroline Shaw (JAV) su Niujorko mušamųjų grupe „So Percussion“ – gruodžio 5 d. Abu šie koncertai vyks naujoje LVSO koncertų salėje. Festivalį finansuoja Lietuvos kultūros taryba ir Vilniaus miesto savivaldybė. Visa festivalio programa –** [**www.gaida.lt**](http://www.gaida.lt) **tinklapyje.**